A continuació es destaquen algunes de les principals novetats relacionades amb la responsabilitat social en els àmbits català, estatal i internacional.
En marxa, el nou Portal RScat de responsabilitat social a Catalunya
Una nova una eina del Consell de Relacions Laborals i el Departament de Treball, Afers Socials i Famílies per impulsar i dinamitzar la cultura de la responsabilitat social al nostre territori, que posa l'accent en l'àmbit laboral i social.
Més recursos i serveis gratuïts per ajudar les empreses, organitzacions, persones i la mateixa Administració a gestionar de manera responsable i sostenible el seu dia a dia.
Llum verda al Pla nacional per a l'Agenda 2030 a Catalunya
El Govern de la Generalitat de Catalunya va aprovar el 25 de setembre passat el Pla nacional per a l'Agenda 2030 a Catalunya d'acord amb el mandat que les Nacions Unides van subscriure l'any 2015 per al desenvolupament sostenible per mitjà dels 17 Objectius de Desenvolupament Sostenible (ODS).
Aquest pla inclou més de 900 compromisos, hi han participat els 13 departaments de la Generalitat i és un instrument de planificació dinàmic i un full de ruta per fer aterrar l'Agenda 2030 a Catalunya.
Al Balanç Social 2019 participen un total de 231 entitats
La campanya del balanç social 2019 «Ensenya el cor» ha finalitzat amb la participació de 231 organitzacions de l'economia social i solidària.
Després d'un procés de valoració de la comissió de Balanç Social de la Xarxa d'Economia Solidària, les entitats que hagin superat els criteris establerts apareixeran al catàleg d'organitzacions que formen part del mercat social i tindran a la seva disposició el segell del balanç social.
Inici del I Cicle formatiu de la persona de referència dels protocols per a la prevenció i l'abordatge de l'assetjament sexual i per raó de sexe
El Consell de Relacions Laborals reforça el seu compromís amb l'erradicació de l'assetjament sexual i per raó de sexe en l'àmbit laboral amb la posada en marxa del primer cicle formatiu per a les persones que exerceixen o puguin arribar a exercir la funció de la persona de referència a la seva empresa, entitat o organització.
El cicle consta de quatre sessions i tindrà lloc a Barcelona durant els mesos de setembre i octubre.
Obertes les inscripcions per la 4a edició del programa Empreses Responsables de Barcelona
El programa Empreses Responsables de Barcelona, que impulsa Barcelona Activa i que cofinança el Fons Europeu de Desenvolupament Regional (FEDER), ha obert inscripcions de cara a la participació en la seva 4a edició, que comença el proper 16 d'octubre.
Al programa, que preveu 28,5 hores de formació i l'elaboració d'una diagnosi RSC, un pla d'acció en RSC i un pla de comunicació, en les seves 3 edicions, han participat un total de 40 organitzacions de més de 14 sectors diferents.
Sustainability & CSR Spain és un dels principals esdeveniments sobre gestió empresarial responsable i sostenible d'Espanya.
L'esdeveniment es va celebrar el 26 d'octubre passat i els Objectius de Desenvolupament Sostenible, canvi climàtic, futur del treball, transparència, economia circular i drets humans són les temàtiques que van centrar les sessions, de les quals es va extreure un missatge clau: «Estem en el moment de la sostenibilitat, el moment d'actuar».
L'Alt Comissionat per a l'Agenda 2030 impulsa la campanya digital per celebrar el 4t aniversari de l'adhesió d'Espanya a l'Agenda 2030 de Desenvolupament de les Nacions Unides.
La iniciativa és una crida a l'acció perquè les organitzacions i la ciutadania es mobilitzin impulsant i difonent el compliment de l'Agenda 2030 i els seus 17 Objectius de Desenvolupament Sostenible (ODS).
A Espanya, només 4 de cada 10 persones amb responsabilitat directives «escolta» els seus grups d'interès
Les empreses espanyoles tenen un llarg camí per recórrer en l'adopció d'estructures de govern corporatiu avançades ja que, tot i que els seus directius i les directives són conscients de la pressió que exerceixen els seus grups d'interès, només 4 de cada 10 tenen en compte les seves opinions pel que fa a l'estratègia corporativa.
Primer Informe de progrés de la implementació de l'Agenda 2030 a Espanya
L'Alt Comissionat per a l'Agenda 2030 va presentar el primer Informe de progrés de la implementació de l'Agenda 2030 a Espanya.
L'informe posa en relleu el paper de les diferents institucions i els diferents actors en el compliment de l'Agenda 2030 a Espanya, i remarca la importància de la generació d'aliances, que ha constituït un compromís ètic per un desenvolupament sostenible i inclusiu.
A més, inclou els propers passos que s'han d'impulsar per tal d'avançar en l'assoliment dels ODS al país.
El Club d'Excel·lència en Gestió llançarà una nova versió del model EFQM
L'associació empresarial dedicada a millorar la gestió i els resultats de les organitzacions, el Club d'Excel·lència en Gestió, presentarà el nou model EFQM (versió 2020).
El nou model EFQM (versió 2020) s'ha adaptat a la nova realitat de les organitzacions i té el compromís de seguir sent una eina útil, àgil i resolutiva, capaç de respondre a qualsevol necessitat de gestió del canvi i del procés de transformació.
Vaga Mundial pel Clima del 27 de setembre
El 27 de setembre es va celebrar la I Vaga Mundial pel Clima en defensa del futur, d'un planeta viu i d'un món just.
Les organitzacions impulsores demanen que es declari immediatament l'emergència climàtica i es prenguin les mesures concretes necessàries per reduir a zero les emissions netes de gasos amb efecte d'hivernacle.
La vaga arriba després de la celebració de la Cimera pel Clima, celebrada a la seu de l'ONU a Nova York, en la qual tant els governs de les principals potències mundials com representants del sector privat han acordat mesures molt concretes per assolir els objectius marcats als acords de París.
Presentat l'Informe dels Objectius de Desenvolupament Sostenible 2019 per l'ONU
El nou Informe global de seguiment dels Objectius de Desenvolupament Sostenible de l'Agenda 2030 mostra evidències que encara hi ha grans reptes per aconseguir el seu assoliment.
Salut i benestar (ODS 3), energia assequible i no contaminant (ODS 7) i treball decent i creixement econòmic (ODS 8) són els que tenen unes expectatives més favorables per poder-se complir, mentre que els ODS ambientals i d'altres com la fi de la pobresa (ODS 1) o la fam zero (ODS 2) no es tenen expectatives que el 2030 es puguin assolir.
L'organització sense ànim de lucre B Lab, que gestiona el prestigiós procés de certificació B Corp i que garanteix les bones pràctiques en responsabilitat social corporativa, va reconèixer les empreses Best For The World 2019.
L'acte reconeix les empreses que presenten un rendiment més alt en la seva avaluació B Impact de manera global i en diferents categories, i en l'edició d'enguany B Lab ha inclòs fins a 4 empreses catalanes.
Nou full de ruta per alinear les finances corporatives amb els ODS
Corporate finance: a roadmap to mainstream SDG Investments és el nou informe publicat per UN Global Compact a través de la plataforma d'acció sobre innovació financera per als Objectius de Desenvolupament Sostenible.
Aquest nou informe busca inspirar el desenvolupament d'un mercat d'inversió en ODS que tingui una escala, una liquiditat i una diversificació suficients perquè es pugui atraure el màxim nombre d'inversors.
L'associació empresarial Business Roundtable es compromet a generar valor per a la societat
Apple, Black Rock, Goldman Sachs, JP Morgan i més de 170 de les empreses més grans dels EUA —que sumades donen feina a més de 15 milions de treballadors—, van sorprendre amb la publicació d'una declaració el mes d'agost passat en què es desmarcaven del propòsit tradicional de l'empresa —generar valor per l'accionista— i es comprometien a generar valor per a tots els seus grups d'interès.
Tot i que hi ha veus que creuen que la declaració ha estat acusada d'ambigua, ha generat una forta expectació pel canvi de discurs que suposa.